Ubusanzwe Kiliziya Gatolika ni yo yakunze kujya ivugwamo bombori bombori zifitanye isano n’imibonano mpuzabitsina, ariko Itorero rya Anglican ku Isi, amaherezo rishobora gucikamo ibice kubera ibiri kuba.

I Kigali iminsi ibaye itanu, Abasenyeri bo mu Itorero Angilican mu bihugu 53 by’Isi bateraniye mu nama igomba gusiga amatorero yo hirya no hino ku Isi yemeye ishyingiranwa ry’ababana bahuje ibitsina, aciye uruhande rumwe, atabikozwa agasigara ukwayo.

Abadakozwa izo mpinduka zijyanye n’abaryamana bahuje ibitsina, barenga 1300 nibo bagomba gufata uwo mwanzuro. Ku Isi habarurwa abayoboke b’Idini rya Anglican barenga miliyoni 85, u Bwongereza bufatwa nk’intebe y’iri torero ari nayo mpamvu umuyobozi w’iri dini aba afatwa nk’ukuriye abandi bose ku Isi.

Ni idini ryiyomoye kuri Kiliziya Gatolika mu 1534 ku Ngoma y’Umwami Henry VIII ubwo Papa wari uriho icyo gihe yamwangiraga ko atandukana n’abagore be. Ni aho yahereye asaba abantu badashyigikiye Kiliziya, kuyiyomoraho, bashinga gutyo idini ry’Abangilikani ritangirira mu Bwongereza.

Iri dini ribarizwa mu bihugu 165, Musenyeri wa Canterbury [mu Bwongereza] afatwa nk’Umuyobozi w’abandi gusa ntabwo biri ku rwego rwa Kiliziya Gatolika aho yo igira Papa. Mu mategeko y’iri dini, yitwa “Umukuru mu Bangana”. Ntabwo afite ubushobozi bwo guhindura umwanzuro wafashwe n’itorero ry’igihugu runaka, bivuze ko buri gihugu kibaho mu buryo gishaka.