

Kuva ku itariki ya 19 ugushyingo 2023, ubwo hatangiraga ku mugaragaro ibikorwa byo kwiyamamaza kw’abahatanira umwanya w’umukuru w’igihugu muri Congo Kinshasa,kugeza ubu hakomeje kugaragara udushya tudasanzwe ku bakandida perezida.

Ni umwanya bahatanira nyamara na Felix-Antoine Tshisekedi Tshilombo uwusanzweho arimo gushaka kugumaho.

Kugeza ubu buri mukandida ari gukora ibishoboka ngo yemeze abanyecongo ko ari we mukandida bakeneye ngo ibibazo bahura nabyo byiganjemo umutekano mucye,imibereho mibi,ihungabana ry’ubukungu ndetse n’ibindi bibashe kubona ibisubizo birambye.

Muri uko kwiyamamaza hari abakandida bakomeje gutungurana,bamwe ugasanga basa n’abatarateguye neza gahunda zihamye biteguye kumurikira abanyecongo ngo bazabatore.

<doc38|center>

Felix-Antoine Tshisekedi Tshilombo,ni umwe mu batari kwiburira gukora udushya agatungura isi mu kwiyamamaza kwe aho atajya apfa kuva aho yiyamamarije atavuze ku mukandida w’ishyaka rirwanya ubutegetsi bwe rya “Ensemble pour la Republique” ari we Moise Katumbi Chapwe. Tshisekedi usanzwe kuri uwo mwanya w’umukuru w’igihugu kuva mu 2018, bamwe mu banyecongo ntibasiba kugaragaza ko yabayoboye nabi mu buryo batari biteze kuko bamwibonagamo nk’utaravugaga rumwe n’ubutegetsi bwa Joseph Kabila ariko ngo akaba atarabagejeje ku byo bari biteze (yagiyeho umutekano ari ikibazo n’ubu uracyabahangayikishije n’ibindi n’ibindi).

Akandi gashya aherutse gukora muri uko kwibasira umukandida bahanganye, uza no mu bahabwa amahirwe n’abanyecongo ni ukuntu yafashe ijambo i Bukavu mu ntara ya Kivu y’amajyepfo, aho kubwira abanyecongo imigabo n’imigambi ye ahubwo umwanya we munini akawumara avuga ukuntu abanyecongo azabakiza Perezida Kagame w’u Rwanda,maze yongeraho kumugereranya na Hitler,isi yose yibukiraho igitugu cye ndetse n’urwango ndengakamere yari afitiye abayahudi.

<doc39|center>

Ni umukandida utavugwaho rumwe,ubu akaba ari umwe mu bumva ko bifitiye icyizere cyo kuyobora Congo Kinshasa.Kimwe mu byo uyu mukandida asanzwe azwiho ni ukuba azwiho ko akiri umudepite ari we we watanze igitekerezo cy’umushinga w’itegeko ryari rigamije gukumira ku myanya imwe n’imwe abanyecongo batavuka ku babyeyi bombi b’abanyecongo,ku bwe abo banyecongo baba atari ab’umwimerere ndetse ngo imyanya ikomeye mu gihugu ntibakwiye kuyijyamo,iyi myumvire ye ni yo azwiho cyane kurusha ibindi ariko yanatumye agira udushya akora mu kwiyamamariza umwanya w’umukuru w’igihugu.
Uyu mukandida ubusanzwe ukunze kwibasira umukandida mugenzi we ari we Moise Katumbi,benshi batunguwe n’amagambo aherutse kuvuga ko natorwa, azaha u Rwanda amasaha 48 yo kuba rwavuye muri Congo Kinshasa, ko ngo nibitaba ibyo Ingabo z’igihugu cye (FARDC) zizinjira mu Rwanda zigere i Kigali.

Mu kiganiro n’umuyoboro wa YouTube CPG ucaho amakuru ya politiki y’icyo gihugu yagize ati “Njye nimba Perezida wa Repubulika, mbasezeranyije ibi bikurikira. Reka ntekereze ko FARDC n’inzego z’umutekano, zihagaze neza ku bijyanye n’amahugurwa, ibikoresho, amayeri y’urugamba n’ibindi. Reka mvuge ko izo nzego zihagaze neza.”

Yongeye ati : “Igihe cyose nzaba nizeye ko zihagaze neza, reka mbabwire ikintu kimwe, nzaha u Rwanda amasaha 48 yo kuba rwavuye muri RDC, nirutava muri Congo, muzabyuka mu gitondo musange FARDC iri i Kigali. Kandi izava i Kigali dushyizeho ubutegetsi buzaba bushobora gukorana neza na RDC.”

Repubulika iharanira Demokarasi ya Congo (DRC) ni igihugu kinini kandi kirangwa n’udushya dutandukanye mu miyoborere yacyo, ku bw’ibyo amakuru ajyanye no kwiyamamaza kw’abakandida tuzakomeza kuyabakurikiranira tuyabagezeho.
Kuri iyi ncuro tubagejejeho incamake ya babiri muri bo,ubutaha tuzabagezaho ay’abandi bakandida dore ko bose hamwe basaga 20.
Manda irangiye ya Tshisekedi yatangiye mu mwaka wa 2018,ubu uzatorwa azayobora iki gihugu indi myaka itanu iri imbere.
 
